ການຝັງສົບ ທ່ານກາດດາຟີ ອາດຈະຊັກຊ້າ (ເບິ່ງວີດີໂອ)
ເຈົ້າໜ້າທີ່ລີເບຍກ່າວວ່າ ແຜນການຝັງສົບ ທ່ານກາດດາຟີ ອາດຈະມີການຊັກຊ້າໄປ ສອງສາມມື້.
ເຈົ້າໜ້າທີ່ຂອງລັດຖະບານຊົ່ວຄາວລີເບຍໄດ້ເລື່ອນແຜນການທີ່ຈະຝັງສົບອະດີດຜູ້ນຳມວມມາ ກາດດາຟີໃນວັນສຸກມື້ນີ້ ນຶ່ງມື້ຫຼັງຈາກຜູ້ກ່ຽວຖືກຂ້າຕາຍ ໃນຂະນະທີ່ພວກນັກລົບ ຂອງລັດ ຖະບານຊົ່ວຄາວບຸກເຂົ້າໄປໃນເມືອງ Sirte ບ້ານເກີດຂອງຜູ້ກ່ຽວ ໃນຂັ້ນຕົ້ນ ເຈົ້າໜ້າທີ່ກ່າວວ່າ ສົບຂອງກາດດາຟີຈະຖືກນຳໄປຝັງໃນວັນສຸກມື້ນີ້ທີ່ສະຖານທີ່ ປິດລັບແຫ່ງນຶ່ງ ແຕ່ແນວໃດກໍຕາມ ອົງການຂ່າວຕ່າງໆໄດ້ອ້າງຄຳເວົ້າຂອງພວກເຈົ້າໜ້າທີ່ ສະພາປົກຄອງໃນໄລຍະຂ້າມຜ່ານແຫ່ງຊາດຫຼື NTC ທີ່ກ່າວວ່າການຝັງສົບຂອງທ່ານກາດ ດາຟີອາດຈະມີການຊັກຊ້າເປັນເວລາສອງສາມມື້ ຍ້ອນຄວາມບໍ່ແນ່ນອນ ກ່ຽວກັບສະຖານທີ່ ຝັງສົບແລະຄວາມເປັນໄປໄດ້ກ່ຽວກັບການສືບສວນທີ່ອາດມີຂຶ້ນຂອງສານອາຍານາໆຊາດ ຂະນະດຽວກັນເຈົ້າໜ້າທີ່ຂອງສະພາສິດທິມະນຸດສະຫະປະຊາຊາດ ໄດ້ຮຽກຮ້ອງໃຫ້ທຳການ ສືບສວນກ່ຽວກັບການເສຍຊີວິດຂອງກາດດາຟີ ໂຄສົກຂອງສະພາສິດທິມະນຸດ ທ່ານ Ru- pert Colville ກ່າວໃນວັນສຸກມື້ນີ້ວ່າ ສະພາບການທີ່ຫ້ອມລ້ອມການເສຍຊີວິດຂອງອະດີດ ຜູ້ນຳລີເບຍແມ່ນບໍ່ຈະແຈ້ງ ແລະຮູບວີດີໂອສະແດງໃຫ້ເຫັນວ່າການຕາຍຂອງຜູ້ກ່ຽວແມ່ນເປັນ ທີ່ລົບກວນໃຈ ຮູບວີດີໂອທີ່ຖ່າຍໂດຍໂທລະສັບມືຖືຈາກເມືອງ Sirte ສະແດງໃຫ້ເຫັນວ່າພວກນັກລົບຂອງ ລັດຖະບານຊົ່ວຄາວໄດ້ຫາມທ່ານກາດດາຟີທີ່ໄດ້ຮັບບາດເຈັບ ແລະມີເລືອດໄຫຼອອກມານັ້ນ ບໍ່ດົນກ່ອນທີ່ຜູ້ກ່ຽວເສຍຊີວິດ ຮູບພາບໃນເວລາຕໍ່ມາສະແດງໃຫ້ເຫັນວ່າຜູ້ກ່ຽວປາກົດວ່າໄດ້ ເສຍຊີວິດແລ້ວ ມີລາຍງານທີ່ຂັດແຍ້ງກັນ ກ່ຽວກັບວ່າຜູ້ກ່ຽວເສຍຊີວິດແບບໃດ ນາຍົກລັດຖະມົນຕີຮັກສາ ການຂອງລີເບຍທ່ານ Mahmoud Jibril ເວົ້າວ່າ ກາດດາຟີຖືກນຳໂຕອອກມາຈາກບ່ອນ ຫຼົບລີ້ໃນທໍ່ລະບາຍນໍ້າແຫ່ງນຶ່ງແລະຕໍ່ມາໄດ້ຮັບບາດເຈັບສາຫັດໃນການຍິງຕໍ່ສູ້ກັນລະຫວ່າງ ພວກນັກລົບທີ່ຈົງຮັກພັກດີແລະພວກຕໍ່ຕ້ານກາດດາຟີ ແຕ່ພວກເຈົ້າໜ້າທີ່ຄົນອື່ນໆກ່າວວ່າຜູ້ກ່ຽວໄດ້ຖືກທຸບຕີແລະຖືກຂ້າໃນເວລາຕໍ່ມາ ໃນອີກດ້ານນຶ່ງນັ້ນ ຊາວລີເບຍຍັງສືບຕໍ່ພາກັນສະເຫຼີມສະຫຼອງ ໃນການສິ້ນສຸດລົງຂອງຍຸກ ສະໄໝກາດດາຟີ ປະຊາຊົນຊາວລີເບຍ ທີ່ມີຄວາມຊື່ນຊົມຍິນດີໄດ້ພາກັນລົງສູ່ຖະໜົນຫົນ ທາງຊຶ່ງບາງຄົນໄດ້ພາກັນຍິງປືນຂຶ້ນຟ້າ ແລະໂບກທຸງຊາດໃໝ່ຂອງລີເບຍເພື່ອເປັນການສະ ເຫຼີມສະຫຼອງ ເຈົ້າໜ້າທີ່ຂອງສະພາປົກຄອງໄລຍະຂ້າມຜ່ານກ່າວວ່າ ລັດຖະບານຊົ່ວຄາວຂອງລີເບຍຈະ ປະກາດຢ່າງເປັນທາງການກ່ຽວກັບການປົດປ່ອຍປະເທດຊາດຈາກການປົກຄອງຂອງກາດ ດາຟີໃນວັນເສົາມື້ອື່ນນີ້ ແລະຈະເລີ້ມເຈລະຈາກ່ຽວກັບການໂອນລັດຖະບານ ໃນອີກດ້ານນຶ່ງນັ້ນ ຜູ້ຕາງໜ້າຂອງອົງການເນໂຕ້ກຳລັງປະຊຸມກັນ ທີ່ນະຄອນ Brussels ໃນວັນສຸກມື້ນີ້ ເພື່ອປຶກສາຫາລືກ່ຽວກັບການຍຸຕິການປະຕິບັດງານເໜືອເຂດນ່ານຟ້າລີເບຍ ທີ່ດຳເນີນມາໄດ້ 6 ເດືອນກວ່າແລ້ວນັ້ນ ປະທານາທິບໍດີຝຣັ່ງທ່ານ Nicolas Sarkozy ກ່າວວ່າ ການເສຍຊີວິດຂອງກາດດາຟີໝາຍຄວາມວ່າການປະຕິບັດງານຂອງອົງການເນໂຕ້ ແມ່ນພວມຈະສິ້ນສຸດລົງ